তৃণমূল কংগ্রেসের নেতা রোজ ভ্যালির অফিসে গিয়ে বৈঠক করছেন। তৃণমূল কংগ্রেসের ছাত্র নেতা রোজ ভ্যালির খবরের কাগজের অফিসে বসে কাজকর্ম দেখভাল করছেন। তৃণমূল সাংসদের বাড়িতে বসে বৈঠক করছেন রোজ ভ্যালি কর্তা গৌতম কুণ্ডু। এছাড়াও বিভিন্ন নেতা নগদ টাকা নিচ্ছেন এমন ভিডিও সিবিআই হাতে পেয়েছে বলে কেন্দ্রীয় গোয়েন্দা সংস্থা সূত্রে খবর।
এখনও নারদ-কাণ্ড নিয়ে তৃণমূল কংগ্রেসের অস্বস্তি কাটেনি। এরই মধ্যে মিলেছে রোজ ভ্যালি কাণ্ডেও এমন স্টিং অপারেশনের খবর। ইতিমধ্যেই সেই ভিডিও ফুটেজ সিবিআই গোয়েন্দাদের হাতে জমা পড়েছে বলে জানা গিয়েছে। আর এই গোটা স্টিং অপারেশন চলেছে খোদ গৌতম কুণ্ডুর নির্দেশে। অনেক সময়ে তিনি নিজেই অপারেশন চালিয়েছেন।
সারদাকাণ্ড প্রকাশ্যে আসার পর থেকেই ব্যবসা চালানো নিয়ে চিন্তায় পড়ে যান গৌতম কুণ্ডু। অসম-সহ বিভিন্ন রাজ্যে সংস্থার উপরে চাপ বাড়তে থাকে। একের পর এক অফিস বন্ধ করে দিতে হয়। কিন্তু তখনও রমরমিয়ে না হলেও কারবার চলেছে পশ্চিমবঙ্গে। অভিযোগ, তৃণমূল কংগ্রেসের কয়েকজন নেতার আশ্বাসেই চলে অর্থলগ্নি-সহ রোজ ভ্যালির অন্যান্য ব্যবসা। 
ওই নেতাদের স্পষ্ট বক্তব্য ছিল, বাকি যেখানে যা খুশি হোক, এই রাজ্যে তারা ক্ষমতায় থাকলে কোনও সমস্যাই হবে না। কেউ স্পর্শ করতে পারবে না। সেই ভরসাতে ব্যবসা চালাতে থাকেন গৌতম কুণ্ডু। কিন্তু তার বিনিময়ে তৃণমূল কংগ্রেসের বেশ কয়েকজন নেতাকে আরও বেশি টাকা দিতে হয় তাঁকে। সিবিআইয়ের জিজ্ঞাসাবাদের মুখে গৌতম কুণ্ডু এমনটাই জানিয়েছেন বলে জানা গিয়েছে।
তখনও পর্যন্ত তদন্ত শুধু সারদা গোষ্ঠীর মধ্যেই সীমাবদ্ধ। অন্যান্য কিছু সংস্থা নিয়ে তৎপরতা দেখা গেলেও রোজ ভ্যালি ছিল ধরাছোঁয়ার বাইরে। এর আগেই রোজ ভ্যালি ছাড়া বাকি সব অর্থলগ্নি সংস্থা নিয়ে তদন্তের আর্জি জানিয়ে দিল্লিতে চিঠি পাঠিয়েছেন রোজ ভ্যালির কাছের মানুষ তথা তৃণমূল কংগ্রেসের কৃষ্ণনগরের সাংসদ তাপস পাল। তৃণমূল কংগ্রেস তাঁকে নিশ্চিন্তে ব্যবসা চালিয়ে যেতে বললেও নিশ্চিন্ত থাকতে পারেননি গৌতম কুণ্ডু। বুঝতে পেরেছিলেন শেষের সে দিন খুব দূরে নয়। এক গোয়েন্দা কর্তার বক্তব্য অনুযায়ী, তখনই তিনি ঠিক করেন এ বার সতর্ক থাকতে হবে। তৃণমূল কংগ্রেসের ওই নেতাদের উপরে ভরসা করা ছাড়া উপায় নেই বুঝলেও গৌতম কুণ্ডু তখনই ঠিক করেন ডুবতে হলে সবাইকে নিয়ে ডুববেন। শুরু করেন স্টিং অপারেশন।
সিবিআই সূত্রে খবর, সুদীপ বন্দ্যোপাধ্যায়কে গ্রেফতার করার আগেই ওই ভিডিও ফুটেজ গোয়েন্দাদের হাতে এসে যায়। প্রাথমিক পরীক্ষা করে জানা যায় সেই ফুটেজ জাল নয়। এর পরেই লোকসভায় তৃণমূল কংগ্রেসের দলনেতা সুদীপ বন্দ্যোপাধ্যায়ের মতো হেভিওয়েট রাজনীতিককে গ্রেফতার করার সিদ্ধান্ত নেওয়া হয়।
জানা গিয়েছে, রোজ ভ্যালি নিয়ে আলোচনা শুরু হতেই সংস্থার দফতরে যাওয়া বন্ধ করে দেন সাংসদ সুদীপ বন্দ্যোপাধ্যায়। এই সময়ে তিনি রোজ ভ্যালি কর্তাকেই তাঁর বাড়িতে ডেকে নেন। আর সেই সুযোগ নিয়ে গৌতম কুণ্ডু গোপন ক্যামের ব্যবহার করে স্টিং অপারেশন চালান। সেই ফুটেজই এখন সিবিআই-এর হাতে বলে খবর। একই সঙ্গে রোজ ভ্যালির দফতর এবং সংস্থা পরিচালিত বিভিন্ন সংবাদ মাধ্যমের দফতরেও সিসিটিভি ফুটেজ সংগ্রহ শুরু করেন গৌতম কুণ্ড। নিজের বিস্বস্ত কর্মীদের দিয়ে অত্যন্ত গোপনে সেই কাজ করেন। এখন সেই সবই সিবিআইয়ের বড় অস্ত্র হয়ে উঠতে পারে।